Ir-Regolament tal-Kummissjoni (KEE) Nru 2870/2000
tad-19 ta’ Diċembru 2000
li jistabbilixxi l-metodi Komunitarji ta’ referenza għall-analiżi tax-xorb spirituż
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1576/89 tad-29 ta’ Mejju 1989 li jipprovdi r-regoli ġenerali għad-definizzjoni, id-deskrizzjoni u l-preżentazzjoni tax-xorb spirituż [1], kif l-aħħar emendat bl-Att ta’ l-Adeżjoni ta’ l-Awstrija, il-Finlandja u l-Isvezja, u b’mod partikolari l-Artikolu 4(8) tiegħu
Billi:
(1) L-Artikolu 4(8) tar-Regolament (KEE) Nru 1576/89 jipprovdi illi jiġu adottati l-metodi li jridu jintużaw għall-analiżi tax-xorb spirituż. Il-metodi tar-riferiment għandhom jintużaw sabiex jiġi żgurat it-tħaris tar-Regolament (KEE) Nru 1576/89 u r-Regolament tal-Kummissjoni (KEE) Nru 1014/90 tal-24 ta’ April 1990 li jistabbilixxi r-regoli ddettaljati ta’ implimentazzjoni, id-deskrizzjoni u l-preżentazzjoni tax-xorb spirituż [2], kif l-aħħar emendat bir-Regolament (KE) Nru 2140/98 [3], meta jsir kull kontroll uffiċjali jew fil-każ ta’ kull kontroversja.
(2) Safejn u sakemm huwa possibbli, ikun utili li jiġu adottati u deskritti bħala metodi analitiċi Komunitarji tar-riferiment il-metodi kkonoxxuti b’mod ġenerali.
(3) Sabiex jitqiesu l-avvanzi xjentifiċi u tad-differenzi fit-tagħmir tal-laboratorji uffiċjali, għandu jkun permess l-użu ta’ metodi msejsa fuq prinċipji tal-kejl għajr dawk tal-metodi ta’ riferiment deskritti fl-Anness ta’ ma’ hawn taħt ir-responsabbiltà tad-direttur tal-laboratorju, meta dawn il-metodi joffru garanziji adegwati rigward ir-riżultati u b’mod partikolari jissodisfaw il-kriterji fissati fl-Anness mad-Direttiva tal-Kunsill 85/591/KEE tal-20 ta’ Diċembru 1985 li tirrigwarda l-introduzzjoni ta’ metodi Komunitarji tat-teħid tal-kampjuni u ta’ l-analiżi sabiex jiġu monitorjati l-oġġetti ta’ l-ikel maħsuba għall-konsum mill-bniedem [4] u jekk jista’ jintwera illi l-varjazzjoni fl-eżattezza, l-abbiltà tat-tennija u r-riproduċibbiltà tar-riżultati miksuba jkunu fil-limiti ta’ dawk miksuba bl-użu tal-metodi tar-riferiment deskritti f’dan ir-Regolament. Jekk tiġi sodisfatta din il-kondizzjoni, għandu jkun permess l-użu ta’ metodi analitiċi oħra. Madankollu, huwa importanti li jiġi speċifikat illi f’każi ta’ kontroversja, metodi oħra ma jridux jibdlu l-metodi tar-riferiment.
(4) Il-miżuri pprovvduti f’dan ir-Regolament huma skond l-opinjoni tal-Kumitat ta’ l-Implimentazzjoni tax-Xorb Spirituż,
ADOTTAT DAN IR-REGOLAMENT:
Artikolu 1
Il-metodi Komunitarji tar-riferiment għall-analiżi tax-xorb spirituż sabiex tiġi żgurata l-konformità mar-Regolament (KEE) Nru 1576/89 u r-Regolament (KEE) Nru 1014/90:
- meta jsir kull kontroll uffiċjali, jew
- fil-każ ta’ kontroversja,
għandhom ikunu dawk iddikjarati fl-Anness ta’ ma’ hawn.
Artikolu 2
Minkejja l-ewwel inċiż ta’ l-Artikolu 1, għandhom ikunu permessi metodi analitiċi oħra, taħt ir-responsabbiltà tad-direttur tal-laboratorju, bil-kondizzjoni illi l-eżattezza u l-preċiżjoni (il-kapaċita tat-tennja u r-riproduċibbiltà) tal-metodi jkunu mill-inqas ekwivalenti għal dawk tal-metodi analitiċi tar-riferiment rilevanti mogħtija fl-Anness.
Artikolu 3
Meta l-metodi analitiċi Komunitarji tar-riferiment ma jkunx stabbiliti għall-kxif u l-kwantifikazzjoni tas-sustanzi li jkunu f’xarba spirituża partikolari, għandhom jintużaw il-metodi li ġejjin:
(a) il-metodi analitiċi li huma vvalidati sa proċeduri kkonoxxuti internazzjonalment u b’mod partikolari jissodisfaw il-kriterji ffisati fl-Anness mad-Direttiva 85/591/KEE;
(b) il-metodi analitiċi li jikkonformaw ma’ l-istandards irrakkommandati ta’ l-Organizzazzjoni Internazzjonali ta’ l-Istandardizazzjoni (ISO);
(ċ) il-metodi analitiċi kkonoxxuti mill-Assmblea Ġenerali ta’ l-Uffiċċju Internazzjonali tad-Dwieli u l-Inbid (OIV) u ppublikati minn dan l-uffiċċju;
(d) fin-nuqqas ta’ metodu kif indikat fil-(a), fil-(b) jew fiċ-(ċ), għar-raġuni ta’ l-eżattezza, il-kapaċità tat-tennija u r-reproduċibbiltà:
- metodu analitiku approvat mill-Istat Membru interessat,
- meta meħtieġ, kull metodu analitiku ieħor xieraq.
Artikolu 4
Għall-għanijiet ta’ dan ir-Regolament:
(a) "il-limitu tal-kapaċità tat-tennija": għandu jkun il-valur inqas jew ugwali li għalih id-differenza assoluta bejn ir-riżultati ta’ żewġ testijiet miksuba taħt il-kondizzjonijiet tal-kapaċità tat-tennija (l-istess operatur, l-istess apparat, l-istess laboratorju u intervall qasir taż-żmien) tista’ tkun mistennija li jkollha l-probabbilità ta’ 95 % ġISO 3534-1ħ;
(b) "il-limitu tar-riproduċibbiltà": għandu jkun il-valur inqas jew egwali li għalih id-differenza assoluta bejn ir-riżultati ta’ żewġ testijiet miksuba taħt il-kondizzjonijiet tar-reproduċibbiltà (operaturi differenti, apparat differenti, laboratorji differenti) tista’ tkun mistennija li jkollha l-probabbiltà ta’ 95 % ġISO 3534-1ħ;
(ċ) "eżattezza": għandha tkun il-qrubija tal-qbil bejn ir-riżultat ta’ test u u l-valur tar-riferiment aċċettat ġISO 3534-1ħ.
Artikolu 5
Dan ir-Regolament għandu jidħol fis-seħħ fis-seba’ jum wara l-publikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta’ Jannar 2001.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussell, fid-19 ta’ Diċembru 2000.